สิงคโปร์กำหนดพื้นที่เฝ้าระวังไวรัส “ซิกา” หลังผู้ติดเชื้อเพิ่มเป็น 41 ราย
สิงคโปร์กำหนดพื้นที่เฝ้าระวังไวรัส "ซิกา" หลังผู้ติดเชื้อเพิ่มเป็น 41 ราย
29 ส.ค. 2559

ผู้สื่อข่าวรายงานว่า กระทรวงสาธารณสุขสิงคโปร์เตรียมออกมาตรการต่อสู้กับเชื้อไวรัสซิกา หลังพบผู้ป่วยติดเชื้อแล้วจำนวนกว่า 41 ราย
รัฐมนตรีกระทรวงสาธารณสุขสิงคโปร์ออกแถลงการณ์ว่า ทางกระทรวงได้ประกาศเพิ่มเขตเฝ้าระวังอีก 7 แห่ง เนื่องจากการแพร่กระจายของเชื้อไวรัสในชุมชนต่างๆยังคงมีความเป็นไปได้สูงมากเพราะเชื้อไวรัสมีพาหะเป็นยุงลาย และผู้ป่วยต่างก็มาจากในหลายพื้นที่    
ทั้งนี้ ผู้ป่วยจำนวน 34 รายจากทั้งหมด 41 ราย ได้รับการรักษาจนหายเป็นปกติแล้ว โดยส่วนใหญ่เป็นแรงงานก่อสร้างที่มาจากประเทศอื่นๆ
การแพร่กระจายของเชื้อไวรัสซิกาในสิงคโปร์นี้แสดงให้เห็นว่า ประเทศในทวีปเอเชียยังคงมีความเสี่ยงที่จะถูกคุกคามโดยเชื้อไวรัสดังกล่าว หลังจากที่ก่อนหน้านี้ มีรายงานผู้ติดเชื่อในอินโดนีเซีย ไทย และเวียดนามเช่นกัน
หนังสือพิมพ์ เดอะ สเตรทส์ ไทมส์ ของสิงคโปร์ รายงานว่า ไวรัสซิกาแพร่ระบาดอย่างรวดเร็วในสิงคโปร์ โดยกระทรวงสาธารณสุขยืนยันในวันอาทิตย์ว่า มีผู้ติดเชื้อซิกาจากการติดต่อในประเทศเป็นจำนวน 41 รายแล้ว ซึ่งเพิ่มขึ้นจาก 1 รายที่ประกาศในวันเสาร์
หนังสือพิมพ์รายงานผ่านทางเว็บไซต์ว่า ผู้ติดเชื้อ 41 รายนั้นรวมถึงหญิงชาวมาเลเซียที่ทำงานและอาศัยอยู่ในสิงคโปร์ และไม่มีประวัติเดินทางไปยังพื้นที่ที่มีการแพร่ระบาด จึงมีความเป็นไปได้ว่าเธอจะเป็นผู้ติดเชื้อซิการายแรกที่เกิดจากการติดต่อภายในประเทศ
ทั้งนี้ เนื่องจากสิงคโปร์เผชิญกับการระบาดของโรคไข้เลือดออกอย่างหนักอยู่แล้ว จึงมีความวิตกกังวลกันว่า ไวรัสซิกาอาจแพร่กระจายอย่างรวดเร็วในประเทศ
เมื่อเดือนพ.ค.ที่ผ่านมา สิงคโปร์รายงานการพบกรณีการติดเชื้อซิการายแรกในประเทศ แต่ผู้ป่วยมีประวัติเดินทางไปยังพื้นที่ที่มีการแพร่ระบาด โดยเป็นผู้ป่วยวัย 48 ปีที่เพิ่งเดินทางกลับมาจากประเทศบราซิล